Broj: 711-I-56-M-485-22/23-02-23

Zagreb, 27. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Srđana Marića, direktora trgovačkog društva Gradska groblja Viktorovac d.o.o. za održavanje groblja i obavljanje pogrebnih poslova (u daljnjem tekstu: Gradska groblja Viktorovac d.o.o.),** za davanjem mišljenja Povjerenstva, na 198. sjednici održanoj 27. prosinca 2022. daje sljedeće

**MIŠLJENJE**

1. **Temeljem članka 17. stavka 1. ZSSI-a, obveznik Srđan Marić ne može istodobno uz obnašanje dužnosti** **direktora trgovačkog društva Gradska groblja Viktorovac d.o.o.** **za održavanje groblja i obavljanje pogrebnih poslova biti i član Županijske skupštine Sisačko-moslavačke županije.**
2. **Temeljem članka 8. stavka 1. ZSSI-a, obveznik Srđan Marić dužan je razriješiti okolnost istodobnog obnašanja dužnosti iz točke I. izreke ovoga mišljenja.**

Obrazloženje

Zahtjev za davanjem mišljenja Povjerenstva podnio je Srđan Marić, direktor trgovačkog društva Gradska groblja Viktorovac d.o.o. U knjigama ulazne pošte Povjerenstva zahtjev je zaprimljen 21. prosinca 2022. pod poslovnim brojem 711-U-9364-M-485/22-01-2, povodom kojeg se vodi predmet broj M-485/22.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu ZSSI-a. Uvidom u sudski registar Trgovačkog suda u Zagrebu utvrđeno je da je Grad Sisak jedini osnivač trgovačkog društva Gradska groblja Viktorovac d.o.o. te da je Srđan Marić direktor navedenog trgovačkog društva, slijedom čega je isti obveznik u smislu ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredaba toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da obnaša dužnost direktora trgovačkog društva Gradska groblja Viktorovac d.o.o., koje je u 100% vlasništvu Grada Siska te da je na konstituirajućoj sjednici Županijske skupštine Sisačko-moslavačke županije održane 21. lipnja 2021. položio svečanu prisegu za vijećnika. U nastavku obveznik postavlja upit može li obnašati dužnost vijećnika obzirom na to da ne prima novčanu ili drugu naknadu za obnašanje navedene dužnosti, a Sisačko-moslavačka županija nema nikakvih poslovnih udjela u trgovačkom društvu Gradska groblja Viktorovac d.o.o.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Vezano za odredbe članka 17. stavka 1. ZSSI-a Povjerenstvo obrazlaže da je člankom 3. stavcima 1. i 2. ZSSI-a propisano tko su obveznici u smislu toga Zakona.

Međutim, Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI-om. Druga javna dužnost iz članka 17. stavka 1. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI-a.

Članovi predstavničkih tijela jedinica područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno su obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao obveznike. Povjerenstvo stoga tumači da obnašanje dužnosti člana Županijske skupštine Sisačko-moslavačke županije nedvojbeno predstavlja obnašanje druge javne dužnosti u smislu članka 17. stavka 1. ZSSI-a.

Zakonom o lokalnim izborima u članku 78. stavku 1. podstavku 36. propisano je da član predstavničkog tijela jedinice lokalne i područne (regionalne) samouprave ne može istovremeno biti član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela.

Nadalje, Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19. i 34/22.) uređen je način izbora, prava i obveze predsjednika i članova uprave trgovačkih društava te istim nije izričito propisano da predsjednik i članovi uprave društva s ograničenom odgovornošću u većinskom vlasništvu jedinice lokalne samouprave mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice područne (regionalne) samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom odredbi Zakona o lokalnim izborima i Zakona o trgovačkim društvima, u konkretnom slučaju nije ispunjena iznimka propisana člankom 17. stavkom 1. ZSSI-a koja dopušta obnašanje druge javne dužnosti ako je „zakonom drugačije propisano“ te je stoga istovremeno obnašanje dužnosti direktora trgovačkog društva Gradska groblja Viktorovac d.o.o. i dužnosti člana Županijske skupštine Sisačko-moslavačke županije protivno odredbi članka 17. stavka 1. ZSSI-a.

Ukazuje se obvezniku da je temeljem odredbečlanka 8. stavka 1. ZSSI-a, dužan razriješiti okolnost istodobnog obnašanja navedenih dužnosti.

Slijedom navedenog, Povjerenstvo je dalo mišljenje kao što je navedeno u izreci ovoga akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Obveznik Srđan Marić, putem e-mail adrese
2. Objava na internetskoj stranici Povjerenstva
3. Pismohrana